

|  |
| --- |
| **REPUBLIKA HRVATSKA** |
| **PRIMORSKO-GORANSKA ŽUPANIJA** |
| GRAD KRALJEVICA |
| Gradonačelnik |

KLASA: 350-01/21-01/6

URBROJ: 2170-8-05-22-32

Kraljevica, 19. siječanj 2022.

|  |
| --- |
| **GRADSKOM VIJEĆU GRADA KRALJEVICE** |
|  |

Na temelju članka 44. Statuta Grada Kraljevice (“Službene novine Grada Kraljevice” broj 4/14, 5/14 – ispravak Statuta, 5/15, 4/16, 1/18, 3/18 – pročišćeni tekst, 1/20,4/20 - pročišćeni tekst i 2/21) dostavljam na usvajanje

Zaključak

o usvajanju Izvješća o stanju u prostoru Grada Kraljevice

za razdoblje 2013-2020 godina

uz sljedeće obrazloženje:

**PRAVNA OSNOVA ZA DONOŠENJE AKTA**

Pravni temelj za donošenje ovog zaključka je članak 39 Zakona o prostornom uređenju („Narodne novine“ br. 153/13, 65/17,114/18, 39/19 i 98/19) koji propisuje da predstavničko tijelo razmatra izvješće o stanju u prostoru. Kako je zadnje izvješće Gradsko vijeće usvojilo 2013 godine ovo izvješće obuhvaća razdoblje od 2013-2020 godine.

**OSNOVNA PITANJA I PRIKAZ STANJA KOJE SE UREĐUJE AKTOM**

Izvješće o stanju u prostoru sadrži polazišta, analizu i ocjenu stanja i trendova prostornog razvoja, analizu provedbe prostornih planova i drugih dokumenata koji utječu na prostor, te prijedloge za unapređenje prostornog razvoja s osnovnim preporukama mjera za iduće razdoblje.

Izvješće o stanju u prostoru je dokument iz područja prostornog uređenja kojim se Gradsko vijeće Grada Kraljevice i javnost izvješćuju o stanju u prostoru Grada.

Izvješće o stanju u prostoru daje uvid u način korištenja prostora kroz analizu stanja u prostoru i osnovnih prostornih obilježja te se kroz analizu trendova prostornog razvoja i provedbe planskih mjera prostornog uređenja definiraju potrebe, mogućnosti i unapređenje promatranog prostora. Kao takvo treba poslužiti kao podloga za izradu strateških dokumenata, a osobito za prethodne analize i tematske podloge za izradu prostorno-planske dokumentacije, odnosno predstavlja osnovu za izradu polazišta i ciljeva prostornog plana.

U ovom Izvješću prikupljeni su podaci iz javnih registara i dokumenata i od javno pravnih tijela te su isti sistematizirani i analizirani u skladu s Pravilnikom o sadržaju i obveznim prostornim pokazateljima izvješća o stanju u prostoru.

Iz podataka danih u izvješću može se vidjeti stanje i osnovni trendovi. Vidljivo je da je demografska struktura nepovoljna, odnosno da prevladava staro stanovništvo i da se ukupan broj stanovnika uključujući i broj djece upisane u školu smanjio za 545 stanovnika u odnosu zadnji popis iz 2011. godine na što ukazuju službeni podaci iz zadnjeg popisa stanovništva. Isto je na žalost opći trend na području Republike Hrvatske. Istovremeno vidljivo je da prihodi i dobit registriranih tvrtki na području Grada su u konstantnom porastu što daje nadu u kontekstu općih razvojnih i proizvodnih kretanja na nivou Grada. Isto tako ako se izuzme 2020. godina vidljiv je i konstantan porast broja dolazaka i noćenja turista što ulijeva optimizam u pogledu daljnjeg razvoja Grada.

Vidljivo je da imamo nerazvijenu poljoprivredu, ali istovremeno možemo reći zadovoljavajuće razvijene društvene djelatnosti i dobru pokrivenost prometnom, komunalnom i drugom infrastrukturom.

Izvješće kao dokument iz domene prostornog uređenja analizira prostorne planove te su u tom smislu dane stručne preporuke za donošenje planova. U prvom redu dana je preporuka da se napravi sveobuhvatnija izmjena Prostornog plana uređenja Grada. Potrebno je istaknuti činjenicu da je u tijeku donošenje II. izmjena i dopuna Prostornog plana Županije, temeljem čega je potrebno izvršiti usklađenje prostornog plana Grada Kraljevice sa županijskim planom, odnosno sa stvarnim stanjem na terenu i činjenicom da na našem području u realnosti postoji luka posebne namjene i proizvodna zona brodogradilišta što je iz sadašnjeg plana Grada izuzeto. Naime prihvaćena je inicijativa od strane Grada da se u Prostorni plan PGŽ vrati luka posebne namjene – brodogradilište .S obzirom na činjenicu da je navedeni županijski plan u izradi , te da predstoji faza međusobnog usklađivanja u sadašnjem izvješću izuzeta je činjenica o stvarnom postojanju luke posebne namjene, budući da nema utemeljenost u sadašnjem prostornom planu Grada Kraljevice.

Dane su i preporuke da se izrade i urbanistički planovi uređenja centralnog naselja Kraljevica, NA5 (UPU1), te građevinskog područja naselja Šmrika NA9(UPU23) i Bakarca NA1 (UPU9). Donašanje konkretnih odluka o izradi ovih planova ovisiti će i o osiguranju potrebnih financijskih sredstava za njihovu izradu. Procjenjujući da je najveća zainteresiranost za gradnjom kao i potrebama da se urbanistički uredi veći dio naselja Šmrika donesena je odluka o izradi UPU23 Šmrika, te je u fazi izrade.

Iz dijela u kojem se analizira provedba prostornih planova vidljivo je da su u promatranom razdoblju izdana 702 rješenja za legalizaciju objekata koji su postojali 2013 godine, dok je novih akata za građenje izdano 125 i 29 uporabnih dozvola za novu gradnju. Iz navedenih podataka može se zaključiti da je u promatranom razdoblju zadovoljavajuća gradnja ali i da se za objekte na traži pravovremeno izdavanje uporabnih dozvola.

U Izvješću je analizirana provedba Strategije razvoja Grada Kraljevice za razdoblje 2016.-2022. u dijelu koji se odnosi na stanje realizacije projekta koji su u ovom dokumentu naznačeni kao projekti od iznimne važnosti. Radi se o dokumentu koji je Gradsko vijeće donijelo krajem 2016. godine i u kojem je analizirano stanje u prostoru Grada, te su dani ciljevi, prioriteti i mjere za ostvarenje ciljeva, te nabrojani brojni projekti za koje je navedeno da će njihova realizacija bitno utjecati na razvoj Grada, odnosno na stanje u prostoru. Iako je jasno da svi ovi projekti nisu ni tada bili jednake važnosti vidljivo je da se na većini najvažnijih projekata paralelno radilo, te da su do kraja 2021. godini isti u velikoj mjeri realizirani. Naročito se ovo odnosi na uređenje dvorca Frankopan, rekonstrukciju ulice Podbanj, proširenje groblja Kraljevica, dovršetak izgradnje zgrade POS-a u Šmriki.

Ujedno je dan i pregled ostvarenja zaključaka prethodnog izvješća.

Neki od projekata navedenih u Strategiji razvoja Grada su u trenutnom počeku, te se ulažu dodatni napori da se krene s njihovom realizacijom , odnosno da se osiguraju dodatna sredstva za njihovu realizaciju. Dio projekata će svakako trebati ponovo razmotriti i prilagoditi promijenjenim okolnostima i datim prioritetima.

Za istaknuti je da se uskoro očekuje i početak obnove Starog grada Zrinskih, odnosno uređenje atrija kaštela, te nastavak energetske obnove sportske dvorane Kraljevica.

Kako izvješće prvenstveno analizira provedbu dokumenata koji se odnose na prostor u njemu nisu taksativno navedeni svi zahvati koji su izvedeni u promatranom razdoblju, a utjecali su na stanovite promjene stanja u prostoru Grada.

U ovom razdoblju izgrađeni su vezovi u lučkom bazenu Carovo i obnovljena cesta od čvora Medomišljina do Križića , koja je 2021. postala državna uz cestu do luke Črišnjeva koja je također predhodno proglašena županijskom javnom cestom. Ovime se samo potvrđuje značaj i važnost prometnih pravaca i koridora koji pozicioniraju Grad kao važno prometno središte.

Nadalje izvedeni su radovi na podmorskom prijelazu i novoj trasi naftovoda, te magistralni plinovod Omišalj - Zlobin. U ovom razdoblju sklopljen je i ugovor o javno privatnom partnerstvu JPP u sklopu kojeg je obnovljena kompletna javna rasvjeta na području Grada. Također izveden je i niz zahvata na pomorskom dobru i nerazvrstanim cestama, uređen je niz sunčališta i mulića, a od nerazvrstanih cesta primjerice uređen je prilaz Grmani, dio Burićeve u Šmriki, Solarovo u Velom Dolu, Ulica Rovina, Kalina, Randićeva u Kraljevici, rekonstrukcija dijela ceste Obala kralja Tomislava s pripadajućim parkiralištem Fortica, kao i niz drugih manjih zahvata na drugoj infrastrukturi i objektima u vlasništvu Grada.

Sukladno propisanom sadržaju, Izvješće daje i osnovne preporuke mjera i aktivnosti za unapređenje budućeg prostornog razvoja. Razrada i dopuna ovih preporuka odnosno definiranje prioriteta i važnih projekata za sljedeće razdoblje biti će predmet Plana razvoja Grada Kraljevice za buduće razdoblje.

Sukladno predhodno navedenom, predlaže se da se Izvješće usvoji u tekstu, kako je dano u privitku ovog obrazloženja.

**TEKST PRIJEDLOGA AKTA**

Tekst prijedloga akta dostavljen je u prilogu

**PRILOG:**

1. Zaključak o usvajanju Izvješća o stanju u prostoru
2. Sažetak izvješća o stanju u prostoru Grada Kraljevice
3. Izvješće o stanju u prostoru Grada Kraljevice - CD

|  |  |  |
| --- | --- | --- |
|  |  | Gradonačelnik  Dalibor Čandrlić. mag.ing.pp.bs. |