

|  |
| --- |
| **REPUBLIKA HRVATSKA** |
| **PRIMORSKO-GORANSKA ŽUPANIJA** |
| GRAD KRALJEVICA |
| Gradonačelnik |

KLASA: 363-02/21-10/16

URBROJ: 2170-8-01-22-5

Kraljevica, 18.siječnja 2022.

**GRADSKOM VIJEĆU GRADA KRALJEVICE**

Na temelju članka 44. stavka 6. alineje 22. Statuta Grada Kraljevice („Službene novine Grada Kraljevice“ broj 4/14, 5/14 – ispravak Statuta, 5/15, 4/16, 1/18 i 3/18 – pročišćeni tekst, 1/20, 4/20 – pročišćeni tekst i 2/21) dostavljam na usvajanje

**prijedlog Odluke o načinu pružanja javne usluge sakupljanja komunalnog otpada**

**na području Grada Kraljevice**

**PRAVNA OSNOVA ZA DONOŠENJE AKTA**

Pravna osnova za donošenje akta sadržana je u članku 178. stavku 1. Zakona o gospodarenju otpadom („Narodne novine“ broj 84/21“).

**OSNOVNA PITANJA I PRIKAZ STANJA KOJE SE UREĐUJE AKTOM**

Dana 15. srpnja 2021. godine Hrvatski sabor donio je Zakon o gospodarenju otpadom (u daljnjem tekstu: Zakon) koji je objavljen u „Narodnim novinama“ broj 84/21 zbog potrebe usklađivanja zakonodavstva Republike Hrvatske s pravnom stečevinom Europske unije. Danom stupanja na snagu predmetnog Zakona prestale su važiti odredbe Zakona o održivom gospodarenju otpadom („Narodne novine“ broj 94/13, 73/17, 14/19 i 98/19).

Odredbom članka 178. stavka 1. Zakona, propisano je da su jedinice lokalne samouprave dužne u roku od šest mjeseci od dana stupanja na snagu predmetnog Zakona donijeti Odluku o načinu pružanja javne usluge sakupljanja komunalnog otpada (u daljnjem tekstu: Odluka) koja se donosi s ciljem usklađivanja načina pružanja javne usluge sakupljanja komunalnog otpada s odredbama novog Zakona. U članku 66. Zakona propisano je koje sve odredbe treba sadržavati Odluka.

Odlukom se predlaže urediti kriterije obračuna količine miješanog komunalnog otpada, standardne veličine i druga bitna svojstva spremnika za sakupljanje otpada, najmanju učestalost odvoza otpada, iznos cijene obvezne minimalne javne usluge, način podnošenja prigovora građana, način pojedinačnog korištenje javne usluge, način korištenja zajedničkog spremnika, prihvatljivom dokazu izvršenja javne usluge, odredbe o ugovornoj kazni, opće uvjete ugovora s korisnicima te sva druga pitanja za koja Zakon propisuje da ih može sadržavati odluka o načinu pružanja javne usluge sakupljanja komunalnog otpada.

Korisnici javne usluge dijele se na korisnike koji su kućanstvo i korisnike koji nisu kućanstvo (pravne osobe, fizičke osobe obrtnici, fizičke osobe iznajmljivači nekretnina koji pružaju ugostiteljske usluge).

Kriterij obračuna količine predanog otpada tijekom obračunskog razdoblja koje je mjesec dana i dalje se koristi volumen spremnika za sakupljanje otpada i evidentirani broj pražnjenja spremnika.

Cijenu javne usluge čini cijena obvezne minimalne javne usluge (fiksni dio) i cijena javne usluge za količinu predanog miješanog komunalnog otpada (varijabilni dio). Odlukom su predviđene i ugovorne kazne u slučaju kada se postupa protivno ugovoru o korištenju javne usluge.

Cijena obvezne minimalne javne usluge (fiksni dio), sukladno Zakonu, uključuje sve troškove funkcioniranja sustava gospodarenja otpadom, kao što su: nabave i održavanja opreme za sakupljanje otpada, troškovi prijevoza otpada, troškovi nastalih radom reciklažnog dvorišta i mobilnog reciklažnog dvorišta zaprimanjem bez naknade otpada nastalog u kućanstvu i troškova vođenja propisanih evidencija i izvješćivanja u svezi s javnom uslugom.

Cijena obvezne minimalne javne usluge na području Grada jedinstvena je za sve korisnike javne usluge kategorije kućanstvo i iznosi 54,91 kuna mjesečno (bez PDV-a), dok za korisnike koji nisu kućanstvo iznosi 154,53 kuna mjesečno (bez PDV-a). Važno je naglasiti da se prijedlogom Odluke predviđa i odvojeno prikupljanje biootpada na lokaciji obračunskog mjesta korisnika usluge sa rokom od dvije godine za nabavu opreme.

Novom Odlukom i dalje se prvenstveno potiče korisnike javne usluge na predaju otpada odvojeno po vrstama kako bi se smanjila količina miješanog komunalnog otpada te količina otpada koja se odlaže na odlagalište.

Provedeno je savjetovanje s zainteresiranom javnošću o Nacrtu prijedloga Odluke u trajanju od 30 dana, odnosno od 12.studenog do 12.prosinca 2021. godine. Tijekom razdoblja trajanja savjetovanja, na Nacrt prijedloga Odluke pristiglo je jedno očitovanje sa četiri primjedbe koje su prihvaćene i ugrađene u prijedlog Odluke.

**TEKST PRIJEDLOGA AKTA**

Tekst prijedloga Odluke dostavljen je u prilogu.

**FINANCIJSKA SREDSTVA POTREBNA ZA PROVEDBU AKTA**

Za realizaciju ove odluke nisu potrebna financijska sredstva.

**PRILOZI**

1. Izvješće o provedenom savjetovanju sa zainteresiranom javnošću

Gradonačelnik

Dalibor Čandrlić, mag.ing.pp.bs.